Béres Bíborka Janka

**CSILLAG**

Karantén-dráma egy felvonásban

JÚLIA (harmincas családanya)

ROBI (a férje)

SÁRI (a kislányuk, ovis)

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Egy hónapja járvány terjed az országban, és mindenki karanténban él otthon. Macinaci, budai polgári családi lakás, home officeozó apuka és teljes munkaidős háziasszonnyá felcsapott anyuka, első gyerekes fiatal házaspár.*

*Sári hálószobája. Júlia esti mesét mond neki.*

JÚLIA A királylány másra sem tudott gondolni, mint arra a lányra, akit a szomszéd kastély ablakában megpillantott. Hirtelen elszállt az unalma és köddé vált az üresség, amit nap mint nap érzett a toronyszobája fogságában. Most már volt mivel töltenie a sötét, hosszú órákat - képzelegni kezdett, arról hogy mi mindent csinálhatnának együtt, az ablakból. Mesélhetnének egymásnak az ablakon át történeteket, rajzolhatnának együtt szép rajzokat, énekelhetnének, zenélhetnének… Na mi az Sári, mi ez a bújás?

SÁRI Elszomorít ez a mese.

JÚLIA Ugyan már, pedig jó a vége, látod, társra talált a kis hercegnő és nem érezte többé egyedül magát a palotában a csúnya nagy járvány alatt.

SÁRI Nem igaz.

JÚLIA Mi nem igaz?

SÁRI Tudom, hogy a szomszéd lány nem létezik. Csak kitaláltad, hogy felvidíts.

JÚLIA Ugyan már, ő pont annyira valódi mint a hercegkisasszony. Akkor a királylány sem létezik?

SÁRI Ő nyilván én vagyok mert már két hete itthon ülünk, és ő is be van zárva a kastélyukba, mert járvány van a királyságban. És amúgy is mindig hercegnőnek hívsz.

JÚLIA Na látod, ha így el tudod képzelni a királylányt, akkor a másik lány is menni fog. Te is örülnél egy ilyen kislánynak a szomszédban, nem?

SÁRI De.

JÚLIA Adjunk neki nevet.

SÁRI Jó.

JÚLIA Szóval, hogy hívják a szomszéd kislányt?

SÁRI (*Álmosan*) Csillag.

JÚLIA Képzeld el a leggyönyörűbb lányt az egész világon, a királylány után, persze - ő Csillag. Hosszú, búzaszőke haja van és mélybarna szeme. Mikor mosolyog, kis gödröcskék mélyednek a puha, kerek arcán. A kezei karcsúk, de erősek, és a nyaka …

SÁRI Oké anyu, elhiszem, hogy szép. Most már szeretnék aludni.

*Betakargatja Sárit és jóéjt puszit nyom a homlokára*

JÚLIA Holnap folytatjuk a mesét Csillaggal, jó? Szép álmokat, hercegnőm!

*Hálószoba. Robi az ágyban.*

ROBI Juli!

*Csend*

ROBI Juli!

JÚLIA Igen?

ROBI Kapcsold le a lámpát befelé jövet légyszi.

JÚLIA Pillanat, még gyorsan lefőzöm a teát.

ROBI Siess légyszi mert holnap korán kell kelnem a nyolcas konferenciahívás miatt.

JÚLIA Tudom.

ROBI Mindjárt tizenegy.

JÚLIA Tudom. Bocsánat, sietek.

*Bejön egy csésze teával, a másik kezével lekapcsolja a lámpát*

ROBI Mi tartott ennyi ideig?

JÚLIA Csak Sárinak meséltem.

ROBI Úgy emlékszem hogy este tízben egyeztünk meg. Csak azért mert nem jár oviba, nem hagyhatjuk hogy teljesen elcsússzon az alvásritmusa.

JÚLIA Nem alszik jól mostanában szegény, azt mondta, rémálmai vannak. Ha mesélek neki hosszan és úgy alszik el, talán jobb lesz.

ROBI Ja. Akkor kezd korábban a mesét. Jó éjt. *(Befordul)*

JÚLIA Jó éjt.

*Kislámpa lekapcs, Júlia az ablak felé fordulva ülve halkan issza a teáját*

*Csend*

*Robi forgolódik*

ROBI Mit nézel?

JÚLIA Csak egy szép csillagot. Zavar, hogy ülök?

ROBI Aha.

JÚLIA Jó, akkor lefekszem.

*Lefekszik, Robitól elfelé, az ablakon kifelé néz egy pontot.*

JÚLIA Robi?

ROBI (*Mormogva*) Igen?

JÚLIA Neked is vannak mostanában rémálmaid?

ROBI Nem, nincsenek. Neked?

JÚLIA Nekem igen. De van egy olyan érzésem hogy ma nem lesznek. Szeretek Sárinak mesélni, engem is megnyugtat. Úgy el tudok szomorodni mostanában, mondjuk ezzel gondolom nem vagyok egyedül. Mindenki tuti totál depressziós.

*(Csend)*

JÚLIA Fura, mintha vágynék valakire, valakire vagy valamire aki nagyon hiányzik, pedig azt sem tudom, ki ő, vagy mi ő. Ráadásul itt vagyok veletek.

*Csend. Robi tőle elfordulva lassan horkolni kezd.*

JÚLIA (*Meglát valakit az ablakon túl. Érdeklődve szemléli őt. Hezitál picit, majd csendben felkel és az ablakhoz sétál. Szemérmesen integet. Valamit próbál kisillabizálni. Kérdőn magára mutat, majd elpirulva elfordul és kuncog. Észreveszi magát, gyorsan megfordul, majd látván, hogy Robi még mindig alszik felbátorodik. Az alsó ajkába harap és az ablakon kihajolva nagyokat artikulálva suttog)* Te is gyönyörű vagy!

*Újra hátranéz, nehogy Robi felébredjen. Ő tovább horkol. Visszafordul az ablakhoz, és mint aki egy puszit kap el a levegőből, összeszorítja a jobb kezét és a szívéhez emeli, majd ő is visszadob egy puszit. Hirtelen elkerekedik a szeme, nem tudja, mit kezdjen a látottakkal. Berántja a függönyt és visszarohan az ágyba.*

*Sötét*.

*Nappali amerikai konyhával. Robi a karosszékben olvas és kávézik. Júlia leülni készül mellé egy újsággal.*

ROBI Sütsz ma kenyeret?

JÚLIA Nem terveztem. *(Leül és olvas)*

ROBI Pedig már alig van a múltkoriból.

JÚLIA Akkor menjél vegyél a spárban.

ROBI Viccelsz? Hogy köhögjön rám az összes öregasszony? Meg amúgy is, esz a fene olyan szart mikor itt van a házi kenyér.

JÚLIA Na, hát ezt mondd.

ROBI Mit? Mit mondjak?

JÚLIA Hogy az én kenyerem kell.

ROBI Nem ezt mondtam? Kérlek, süss kenyeret, mert kell.

JÚLIA Nem. Azt mondtad, hogy süssek már, mert elfogyott.

ROBI Ja. Ezt mondtam.

JÚLIA Annyira fáj kimondani, hogy szereted a kenyeremet? Hogy finom? Hogy olyan jó, meg hogy mennyire ízlik? Olyan nehéz megköszönni?

ROBI Nyilván ízlik, azért zabálom föl azonnal, persze, jó…

JÚLIA Nyilván, nyilván. Kösz. Jól esik. Mintha átlátszó lennék, csak a kenyerem kell. Meg a pinám, de az is csak néha.

*Sári előbukkan az ajtóban, csendben a kenyeres kosárhoz megy*

ROBI Jaj már Julcsika, ne kezd ezt. Most minek érzelegjek mindig mikor készítesz valamit? Tudod hogy szeretlek, meg szeretem amit csinálsz, amúgy nem lennénk itt.

JÚLIA Mintha szeretetből lennénk itt.

SÁRI Anyu, van még kenyér?

JÚLIA Nincs.

ROBI Mert te miért vagy itt?

JÚLIA Azért, mert karantén van Robika. Hol lennék amúgy, a mániás anyámnál? Várjunk csak.. Miért is akarod, hogy máshol legyek?

ROBI Ki mondta, hogy ezt akarom? Már megint képzelődsz, semmi ilyesmit nem mondtam. Állandóan ez van, szavakat raksz a számba...

SÁRI Éhes vagyooooook!

JÚLIA Jó, akkor egyél tésztát, ott van a hűtőben, melegítsd fel…

SÁRI De anya melegítsd már fel nekem, én nem érem fel a hűtőben a polcot.

JÚLIA Ez meg a másik, miért mindig én vagyok a gyerekkel? Te a kisujjadat sem mozdítod, hanem elvárod tőlem, hogy kiszolgáljam, meg süssek, főzzek, mivel én vagyok a nő a házban. Faszt. Innentől kezdve szerepcsere van. Én ide most leülök így, mint te *(beleül Robi karosszékébe)* kezembe veszem ezt könyvet, így ni, a másikba meg a csésze kávét, és osztom az észt. Robi, sütsz kenyeret? Robi, adj már a Sárinak enni. Robi, gyere már aludni mert holnap konferenciahívásom van korán, Robi …

ROBI Hát bazmeg ilyen nincs. Kivel élek együtt? Tudod mi jutott eszembe? Olyan, mintha megcsalnál, pedig senki mással nem találkozol már hetek óta.

*Nagy csörömpölés, Sári magára borította a tésztás tálat a hűtő polcáról*

JÚLIA (*Felugrik*) Cicám, rád esett? Megütött? Jól vagy?

SÁRI (*sírósan*) Utállak! (*kirohan*)

JÚLIA Ha tehetném, minden egyes nap megcsalnálak. *(Sári után megy)*

*Sári ágya. Júlia Sári homlokát simogatja és mesél.*

JÚLIA Mi történjen ma a kislánnyal és a hercegnővel? Mi lenne, ha rajzolnának egy mesebeli erdőt, és az ablakon át megmutatnák egymásnak a rajzokat?

SÁRI Uncsi.

JÚLIA Lakhatna az erdejükben mindenféle lény, és együtt elindulhatnának egy kalandra. Vagy, hú van egy tök jó ötletem, mi lenne, ha báboznának egymásnak az ablakból?

SÁRI Az is uncsi.

JÚLIA Akkor, mi legyen?

SÁRI Szökjenek meg. Mind a ketten.

JÚLIA Háát, a karanténból nem lehet megszökni… Mi van, ha a kislány beteg, és megfertőzi a hercegnőt? Vagy ha a kastélyon kívül elkapja a hercegnő a vírust?

SÁRI Nem érdekel a vírus meg a járvány! Utálok itt lenni, utálom a karantént, elegem van ebből az egészből.

JÚLIA Na, ne legyél már ilyen durcás. Nemsokára vége ennek az egésznek és minden visszaáll a rendes kerékvágásba, újra kinyit az ovi meg anya munkahelye…

SÁRI Nem igaz! Hazugság. Te sem tudod, hogy mikor lesz ennek vége. Szökjenek csak meg együtt.

JÚLIA Rendben. Akkor meséld ezt te.

SÁRI Szóval, egyik nap csúnyán veszekedett a királylány apukája és anyukája, és a királylány kiült a toronyszobája ablakába szomorkodni. Az utcájuk túloldalán megjelent a másik ablakban a barátnője, aki nagy buborékokat fújt kifelé az ablakon. A királylány azt mondta neki, hogy semmi kedve sincsen tovább ebben a kastélyban lakni a családjával. Erre a szomszéd lány azt mondta, hogy ő sem szeret otthon lenni, mert neki még a szülei sem laknak vele és nagyon egyedül érzi magát, úgyhogy kitervelték, hogy este, mikor mindenki alszik, kilopóznak és elköltöznek egy távoli országba, ahova nem jutott el a járvány. A szomszéd lány gyorsan vett is nekik két repjegyet Brazíliába, mert a királylány nagyon szerette az esőerdőket, és a szomszéd lánynak eszébe jutott, hogy ott lakik az esőerdő közepén az egyik nagynénije. Este a királylány összepakolta a bőröndbe a legfontosabb dolgait, mint például a Peti macit és a vízálló fényképezőjét, és felvette a kedvenc piros pörgős ruháját. Hajnalban lemásztak mind a ketten a házuk tűzlétráján és elsétáltak a reptérre. Így együtt megszöktek Brazíliába. Itt a mese vége.

JÚLIA Hát akkor álmodj majmokkal és papagájokkal, hercegnőm! *(Puszit nyom a homlokára, betakargatja)* Jó éjszakát.

*Júlia és Robi az ágyban, lefekvés előtt. Júlia az ablakon kifelé néz valakit. Feltérdel.*

JÚLIA *(Az ablakon túlra)* Érj hozzám.

ROBI Juli, fáradt vagyok. Majd holnap.

*Nem vesz róla tudomást, tovább szugerálja az ablakon túlt*

JÚLIA Igen… Így. Ez tetszik.

ROBI Mondom, most ne.

JÚLIA És itt is *(A melléhez nyúl. Robi kérdőn nézi)*

*Hangosan lélegezni kezd*

JÚLIA Lejjebb, lejjebb..!

ROBI Jó, akkor csináld magaddal...

JÚLIA *(Egyik keze a lágyékánál, a másikkal az ablak felé fordulva vetkőzni kezd)* Vedd le mind, ezt is… Igen...

ROBI Kihez beszélsz?

*Juli nem vesz tudomást róla, tovább vetkőzik és kényezteti magát*

ROBI Juli?

JÚLIA *(Az ablakhoz sétál lassan, közben levetkőzik)*

ROBI Mi a jó isten ez?

*Kikel az ágyból és Júliához, az ablakhoz közelít. Erre Júlia magához tér és csalódottan hátralép.*

JÚLIA Na, kösz. Meglátott téged és behúzta a függönyt.

ROBI *(Az ablakon kinézve)* Senki nincs ott, az egy évek óta üresen álló lakás. Megbolondultál, vagy mi van?

JÚLIA Igen, meg.

ROBI Gyere, aludjunk *(a kezéért nyúl)*

JÚLIA Ne érj hozzám.

ROBI Érdekes, az előbb még azt akartad, hogy kielégítselek.

JÚLIA (*megvetően*) Pff, próbáld csak.

ROBI Megijesztesz.

JÚLIA *(Az ablakhoz fordulva lefekszik)* Aludjunk.

ROBI Juli -

JÚLIA Feküdj le te is, késő van. Tegyünk úgy, mintha minden rendben lenne és aludjunk. Na, mi lesz?

*Robi zavartan az ágyhoz sétál és lefekszik*

JÚLIA Jóéjt.

ROBI Neked is.

*Robi és Sári a nappaliban ülnek, csipszet majszolva.*

SÁRI Apa, még mindig éhes vagyok. Van valami más is itthon?

ROBI Mivel anyád nincs itthon, ebéd sincsen.

SÁRI Ajj.

ROBI Hol a jó égben lehet?

SÁRI *(Vállat von)* Nem tudom. Eltűnt.

ROBI Reggel óta nem jött haza, és mindjárt délután kettő. A telefonja ki van kapcsolva. A legjobb barátnőjének fogalma sincs, merre van.

SÁRI (*Töprengve*) Gondoltam.

ROBI Mit?

SÁRI Hát hogy megszökött.

ROBI Megszökött? Mitől? Kitől? A saját családjától?

SÁRI Igen. Tőled.

ROBI Mi van?

SÁRI Mindig csúnyán veszekedtek és biztos elege lett. Tegnap pont ez történt a mesében is.

ROBI A mesében?

SÁRI Igen, amit minden este mond nekem anyu. Egy királylányról szól, aki én vagyok. A királylány pár napja barátságot kötött a lánnyal aki a szomszédban lakik, az ablakon keresztül. Tegnap este én mondtam a mesét, és kitaláltam, hogy együtt megszöknek ketten egy nagyon messzi országba, pontosabban Brazíliába. Gondolom, most anyu lett a királylány és már Brazíliában van.

ROBI *(A székbe roskad)* Bassza meg.

SÁRI *(Őt utánozva)* Bakker.

*Kopogó lépések, majd nők hangjai hallatszanak a lépcsőházból*. *Robi felpattan és az ajtóhoz rohan.*

NŐI HANG Akkor holnap!

JÚLIA Várlak.

*Csók hangja, popsin csapás hangja, majd Júlia kacagása*

*Júlia beállít, csapzottan, neccharisnyában és szép piros ruhában, elkent rúzzsal. Robihoz rohan és mosolyogva puszit nyom az arcára.*

ROBI Ez mi? Ki volt ez? És te? Hogy nézel ki?! Mint valami útszéli kurva!

JÚLIA Csillagnak hívják, és szeretkeztünk. Kint a réten a napfényben, a Normafán. Több órán át.

ROBI És ezt lehet? Karantén alatt szeretőt tartani? Ráadásul egy *nőt*?

JÚLIA Ezt csak így lehet.

*Sötét*

2020